GREEK SUPREME COURT DECISION

Decision ID: 645/2024
Decision Number: 645
Decision Year: 2024
Department: Ποινικό (Ζ)
Court Section: ΤΟ ΔΙΚΑΣΤΗΡΙΟ ΤΟΥ ΑΡΕΙΟΥ ΠΑΓΟΥ Ζ' ΠΟΙΝΙΚΟ ΤΜΗΜΑ-(ΩΣ ΣΥΜΒΟΥΛΙΟ) Συγκροτήθηκε από τους Δικαστές: Γεώργιο Χριστοδούλου, Αντιπρόεδρο του Αρείου Πάγου, Αλεξάνδρα Αποστολάκη - Εισηγήτρια, Σπυρίδωνα Κουτσοχρήστο, Γεώργιο Παπαγεωργίου και Φώτιο Μουζάκη, Αρεοπαγίτες. Συνήλθε ως συμβούλιο σε δημόσια συνεδρίαση στο ακροατήριο του στις 17 και 24 Απριλίου 2024, με την παρουσία των Αντεισαγγελέων του Αρείου Πάγου Ιωάννη Προβατάρη και Βιργινίας Σακελλαροπούλου, αντίστοιχα (γιατί κωλύεται ο Εισαγγελέας) και της Γραμματέως Ευθυμίας Καλογεροπούλου, για να δικάσει την έφεση της εκκαλούσας - εκζητουμένης E. P. του V. και της P., γεννηθείσας στις … στο …, υπήκοου …, κατοίκου …, η οποία εκπροσωπήθηκε από την πληρεξούσια δικηγόρο της Ειρήνη Μάκαρη, κατά της υπ'αριθμ. 20/2023 απόφασης του Συμβουλίου Εφετών Πειραιώς. Το Συμβούλιο Εφετών Πειραιώς με την ως άνω απόφασή του γνωμοδότησε υπέρ της εκδόσεως της ανωτέρω στις Δικαστικές Αρχές της Αλβανίας. Κατά της αποφάσεως αυτής η εκζητούμενη και τώρα εκκαλούσα, άσκησε την με αριθμό και ημερομηνία 6/27.11.2023 έφεση, για τους λόγους που αναφέρονται σ' αυτήν, η οποία συντάχθηκε ενώπιον της Γραμματέως του Εφετείου Πειραιά Καλλιόπης Δερμάτη και καταχωρίστηκε στο οικείο πινάκιο με τον αριθμό 1119/23. Προκειμένης συζητήσεως Αφού άκουσε την εκζητούμενη και την πληρεξούσια δικηγόρο της, που με προφορική ανάπτυξη ζήτησαν όσα αναφέρονται στα σχετικά πρακτικά και τον Αντεισαγγελέα ο οποίος πρότεινε να γίνει τυπικά δεκτή και να απορριφθεί κατ'ουσίαν η έφεση, ως απαράδεκτη, άλλως επικουρικά, να απορριφθεί ως αβάσιμη.

Judges: Γεώργιο Χριστοδούλου, Αλεξάνδρα Αποστολάκη - Εισηγήτρια, Σπυρίδωνα Κουτσοχρήστο, Γεώργιο Παπαγεωργίου, Φώτιο Μουζάκη

COURT COMPOSITION AND PROCEEDINGS
ΤΟ ΔΙΚΑΣΤΗΡΙΟ ΤΟΥ ΑΡΕΙΟΥ ΠΑΓΟΥ Ζ' ΠΟΙΝΙΚΟ ΤΜΗΜΑ-(ΩΣ ΣΥΜΒΟΥΛΙΟ) Συγκροτήθηκε από τους Δικαστές: Γεώργιο Χριστοδούλου, Αντιπρόεδρο του Αρείου Πάγου, Αλεξάνδρα Αποστολάκη - Εισηγήτρια, Σπυρίδωνα Κουτσοχρήστο, Γεώργιο Παπαγεωργίου και Φώτιο Μουζάκη, Αρεοπαγίτες. Συνήλθε ως συμβούλιο σε δημόσια συνεδρίαση στο ακροατήριο του στις 17 και 24 Απριλίου 2024, με την παρουσία των Αντεισαγγελέων του Αρείου Πάγου Ιωάννη Προβατάρη και Βιργινίας Σακελλαροπούλου, αντίστοιχα (γιατί κωλύεται ο Εισαγγελέας) και της Γραμματέως Ευθυμίας Καλογεροπούλου, για να δικάσει την έφεση της εκκαλούσας - εκζητουμένης E. P. του V. και της P., γεννηθείσας στις … στο …, υπήκοου …, κατοίκου …, η οποία εκπροσωπήθηκε από την πληρεξούσια δικηγόρο της Ειρήνη Μάκαρη, κατά της υπ'αριθμ. 20/2023 απόφασης του Συμβουλίου Εφετών Πειραιώς. Το Συμβούλιο Εφετών Πειραιώς με την ως άνω απόφασή του γνωμοδότησε υπέρ της εκδόσεως της ανωτέρω στις Δικαστικές Αρχές της Αλβανίας. Κατά της αποφάσεως αυτής η εκζητούμενη και τώρα εκκαλούσα, άσκησε την με αριθμό και ημερομηνία 6/27.11.2023 έφεση, για τους λόγους που αναφέρονται σ' αυτήν, η οποία συντάχθηκε ενώπιον της Γραμματέως του Εφετείου Πειραιά Καλλιόπης Δερμάτη και καταχωρίστηκε στο οικείο πινάκιο με τον αριθμό 1119/23. Προκειμένης συζητήσεως Αφού άκουσε την εκζητούμενη και την πληρεξούσια δικηγόρο της, που με προφορική ανάπτυξη ζήτησαν όσα αναφέρονται στα σχετικά πρακτικά και τον Αντεισαγγελέα ο οποίος πρότεινε να γίνει τυπικά δεκτή και να απορριφθεί κατ'ουσίαν η έφεση, ως απαράδεκτη, άλλως επικουρικά, να απορριφθεί ως αβάσιμη.

REASONING
ΣΚΕΦΘΗΚΕ ΣΥΜΦΩΝΑ ΜΕ ΤΟ ΝΟΜΟ Σύμφωνα με το άρθρο 451 παρ.1 του Κ.Ποιν.Δ., κατά της οριστικής απόφασης του Συμβουλίου Εφετών, με την οποία αυτό γνωμοδότησε, κατά το άρθρο 450 του ίδιου Κώδικα, επί αιτήσεως εκδόσεως αλλοδαπού, επιτρέπεται στον εκζητούμενο και στον Εισαγγελέα να ασκήσουν έφεση στο Ποινικό Τμήμα του Αρείου Πάγου μέσα σε πέντε ημέρες από τη δημοσίευση της απόφασης στο ακροατήριο. Η έφεση ασκείται σύμφωνα με τις διατυπώσεις του άρθρου 474, δηλαδή με σύνταξη σχετικής έκθεσης από τον γραμματέα εφετών, στην οποία διατυπώνονται οι λόγοι, για τους οποίους ασκείται το ένδικο μέσο. Στην προκειμένη περίπτωση, η εκζητουμένη E. (όν.) P. (επ.) του V. και της P., που γεννήθηκε στο … στις …, υπήκοος της Δημοκρατίας της Αλβανίας, κάτοικος …, επί της οδού …, άσκησε την υπό κρίση από 27-11-2023 με αριθμό έκθεσης 6/2023 έφεση κατά της με αριθμό 20/22-11-2023 απόφασης του Συμβουλίου Εφετών Πειραιώς, με την οποία αυτό γνωμοδότησε υπέρ της έκδοσής της στο κράτος της Δημοκρατίας της Αλβανίας, προκειμένου να εκτίσει ποινή φυλάκισης δύο (2) ετών και έξι (6) μηνών, που επιβλήθηκε σ' αυτήν με τη με αριθμό 2961/20-12-2019 τελεσίδικη και εκτελεστή απόφαση του Πρωτοδικείου Τιράνων για το αδίκημα της "απάτης". Η έφεση ασκήθηκε από την παραστάσα μετά της εκζητουμένης, κατά την πρωτόδικη δίκη ενώπιον του Συμβουλίου Εφετών Πειραιώς, συνήγορό της Δήμητρα Λεντιδάκη, Δικηγόρο Αθηνών, η οποία κατέθεσε στη Γραμματέα του Εφετείου Πειραιώς, εντός της πενθήμερης προθεσμίας από τη δημοσίευση της προσβαλλόμενης απόφασης, τη με αριθμ. 6/27-11-2023 έκθεση έφεσης, στην οποία επισυνάφθηκαν οι λόγοι έφεσης και με την οποία διορίστηκε αντίκλητος της εκζητουμένης η παρισταμένη ενώπιον του παρόντος Δικαστηρίου Ειρήνη Μάκαρη, Δικηγόρος Αθηνών. Η τελευταία εκπροσώπησε την εκζητουμένη δυνάμει της από 15-04-2024 εξουσιοδότησης, με την οποία η εκζητουμένη, όπως κατά λέξη αναφέρει σ' αυτήν, την εξουσιοδότησε να την εκπροσωπήσει ενώπιον του Αρείου Πάγου (Ζ' Ποιν. Τμήμα) στις 17-4-2024 για την εκδίκαση της έφεσής της κατά της απόφασης έκδοσής της από το Συμβούλιο Εφετών Πειραιώς. Ως εκ τούτου, η έφεση ασκήθηκε νομότυπα και εμπρόθεσμα (άρθρ. 42 παρ. 2 εδ. β και γ, 89 παρ. 2, 451, 466 παρ. 1 και 2, 474 παρ. 1 και 2 του Κ.Ποιν.Δ.), με λόγους που αναφέρονται στην έκθεση, οπότε πρέπει να γίνει τυπικά δεκτή και να ερευνηθεί περαιτέρω κατ' ουσίαν. Από τη διάταξη του άρθρου 502 παρ.2 του Κ.Ποιν.Δ. προκύπτει, ότι η έφεση έχει καθολικό μεταβιβαστικό αποτέλεσμα, εκτός αν ο εκκαλών την περιορίσει σε συγκεκριμένα κεφάλαια ή προβάλλει συγκεκριμένο ή συγκεκριμένους λόγους. Τούτο ισχύει και επί του ενδίκου μέσου της έφεσης ενώπιον του αρμόδιου, κατ' άρθρο 451 παρ.1 του Κ.Ποιν.Δ., Τμήματος του Αρείου Πάγου εναντίον της απόφασης του Συμβουλίου Εφετών για την έκδοση αλλοδαπού. Κατά το άρθρο 28 παρ. 1 εδ. α' του Συντάγματος, οι γενικά παραδεδεγμένοι κανόνες του διεθνούς δικαίου, καθώς και οι διεθνείς συμβάσεις, από την επικύρωσή τους με νόμο και τη θέση τους σε ισχύ σύμφωνα με τους όρους καθεμιάς, αποτελούν αναπόσπαστο μέρος του εσωτερικού ελληνικού δικαίου και υπερισχύουν από κάθε άλλη αντίθετη διάταξη νόμου, κατά δε το άρθρο 436 του Κ.Ποιν.Δ. (παρ. 1), αν δεν υπάρχει σύμβαση, οι όροι και η διαδικασία της έκδοσης αλλοδαπών εγκληματιών ρυθμίζονται από τις διατάξεις των επόμενων άρθρων (ήτοι των άρθρων 437 - 456 του Κ.Ποιν.Δ.), οι οποίες (παρ. 2) εφαρμόζονται ακόμη και αν υπάρχει σύμβαση, αν δεν έρχονται σε αντίθεση με αυτή, καθώς και στα σημεία που δεν προβλέπει η σύμβαση. Τέτοια σύμβαση, την οποία έχουν κυρώσει η Ελλάδα στις 6-5-1961 με το Ν. 4165/1961 και η Δημοκρατία της Αλβανίας στις 19 Μαΐου 1998, με έναρξη ισχύος στις 17-8-1998, είναι η από 13-12-1957 Ευρωπαϊκή Σύμβαση Εκδόσεως (Ε.Σ.Ε.), που υπογράφηκε στο Παρίσι και διέπει το δίκαιο της εκδόσεως μεταξύ των κρατών, που την προσυπέγραψαν. Ειδικότερα, στο άρθρο 2 παρ. 1 της Ε.Σ.Ε. ορίζεται, ότι η έκδοση ενεργείται για πράξεις που τιμωρούνται από τους νόμους, τόσο του κράτους, που ζητεί την έκδοση, όσο και του κράτους, από το οποίο ζητείται αυτή, με ποινή στερητική της ελευθερίας ή με μέτρο ασφαλείας ενός τουλάχιστον έτους, ως προς το ανώτατο όριο, ή με αυστηρότερη ποινή, ενώ, όταν υπήρξε καταδίκη σε ποινή ή επιβλήθηκε μέτρο ασφαλείας στο έδαφος του αιτούντος κράτους, η σχετική κύρωση πρέπει να είναι τεσσάρων μηνών κατ' ελάχιστο όριο. Στο άρθρο 12 της Σύμβασης αυτής, με τον τίτλο "αιτήσεις και δικαιολογητικά στοιχεία", ορίζεται ότι (παρ. 1) η αίτηση, με την οποία ζητείται η έκδοση, αν δεν έχει συμφωνηθεί με απευθείας συνεννόηση μεταξύ των μερών ή άλλο μέσο, πρέπει να διατυπωθεί εγγράφως και να υποβληθεί μέσω της διπλωματικής οδού και (παρ. 2) για την υποστήριξή της πρέπει να προσκομιστούν: α) το πρωτότυπο ή επίσημο αντίγραφο είτε εκτελεστής δικαστικής απόφασης είτε εντάλματος σύλληψης ή άλλης πράξης, που έχει την ίδια ισχύ και που έχει εκδοθεί κατά τους τύπους, που καθορίζονται από τη νομοθεσία του αιτούντος κράτους, β) έκθεση με προσδιορισμό των αξιόποινων πράξεων, για τις οποίες ζητείται η έκδοση, του τόπου και του χρόνου διάπραξής τους, του νομικού χαρακτηρισμού τους και της παραπομπής στις νομοθετικές διατάξεις, που έχουν εφαρμογή, οι οποίες πρέπει να εμφανίζονται κατά το δυνατόν ακριβέστερα, και γ) αντίγραφο των διατάξεων, που προβλέπουν την πράξη ή, αν αυτό δεν είναι εφικτό, δήλωση για το εφαρμοστέο δίκαιο, καθώς και ο κατά το δυνατό ακριβέστερος καθορισμός του εκζητουμένου προσώπου και κάθε άλλη πληροφορία, που μπορεί να καθορίσει την ταυτότητα και την εθνικότητά του. Ακόμη, κατά τις διατάξεις των άρθρων 3, 4, 5, 9 και 10 της άνω Σύμβασης, η έκδοση είναι ανεπίτρεπτη, αν πρόκειται για πολιτικές πράξεις και συναφείς με τέτοιες πράξεις παραβάσεις, αν η σχετική αίτηση για την έκδοση αποβλέπει στη δίωξη του εκζητουμένου για πολιτικά, φυλετικά ή θρησκευτικά του φρονήματα, αν η θέση του ατόμου διατρέχει κίνδυνο να επιδεινωθεί εξαιτίας κάποιου από τους παραπάνω λόγους, αν αφορά στρατιωτικές και φορολογικές παραβάσεις, αν αφορά άτομο, που δικάστηκε ήδη οριστικά από τις αρμόδιες αρχές του κράτους από το οποίο ζητείται η έκδοση για την πράξη ή τις πράξεις, για τις οποίες ζητείται αυτή και, αν κατά τη νομοθεσία της αιτούσας χώρας ή εκείνης, προς την οποία υποβάλλεται η αίτηση, έλαβε χώρα παραγραφή της ποινικής δίωξης ή της επιβληθείσας ποινής. Επίσης, το αρμόδιο δικαιοδοτικό όργανο, που αποφαίνεται για την έκδοση, δεν έχει εξουσία να ερευνήσει τη βασιμότητα ή μη της κατηγορίας, για την οποία καταδικάστηκε ο εκζητούμενος ή τη νομιμότητα της διαδικασίας, που τηρήθηκε στην προδικασία ή στο ακροατήριο του αλλοδαπού δικαστηρίου, το οποίο εξέδωσε την καταδικαστική απόφαση και να καταλήξει σε κρίση αντίθετη από την κρίση της απόφασης, για την εκτέλεση της οποίας ζητείται η έκδοση, αφού ούτε από τη διάταξη του άρθρου 12 παρ. 2 της Ε.Σ.Ε., που ορίζει εξαντλητικά τα συγκεκριμένα στοιχεία και δικαιολογητικά, που πρέπει να συνοδεύουν την αίτηση για τη στήριξη και τη δικαστική αξιολόγησή της, ούτε από άλλη διάταξη της Ε.Σ.Ε. προβλέπεται και η επισύναψη αποδεικτικών στοιχείων της ενοχής του εκζητουμένου. Εξάλλου, κατά το άρθρο 438 του Κ.Ποιν.Δ., η έκδοση απαγορεύεται: α) αν εκείνος, για τον οποίο ζητείται, ήταν ημεδαπός, όταν τελέστηκε η πράξη, β) αν η δίωξη και η τιμωρία του εγκλήματος, που τέλεσε στο εξωτερικό, ανήκει σύμφωνα με τους ελληνικούς νόμους στα ελληνικά δικαστήρια, γ) αν πρόκειται για έγκλημα, που κατά τους ελληνικούς νόμους χαρακτηρίζεται πολιτικό, στρατιωτικό, φορολογικό ή του τύπου, ή διώκεται μόνο ύστερα από έγκληση αυτού που αδικήθηκε, ή όταν από τις περιστάσεις προκύπτει, ότι η έκδοση ζητείται για λόγους πολιτικούς, δ) αν σύμφωνα με τους νόμους του κράτους, που ζητεί την έκδοση ή του Ελληνικού κράτους ή του κράτους, όπου τελέστηκε το έγκλημα, έχει προκύψει ήδη πριν από την απόφαση για την έκδοση νόμιμος λόγος που εμποδίζει τη δίωξη ή την εκτέλεση της ποινής ή αποκλείει ή εξαλείφει το αξιόποινο, ε) αν πιθανολογείται, ότι εκείνος, για τον οποίο ζητείται η έκδοση, θα καταδιωχθεί από το κράτος, στο οποίο παραδίδεται για πράξη διαφορετική από εκείνη, για την οποία ζητείται η έκδοση, στ) αν πιθανολογείται, ότι θα υποβληθεί σε διακρίνουσα μεταχείριση για λόγους φυλετικούς, θρησκευτικούς, πολιτικούς, ή εξαιτίας της εθνικότητάς του ή ότι θα υποβληθεί σε μεταχείριση αντίθετη προς την ανθρώπινη αξιοπρέπεια και ότι θα διακυβευτούν τα ανθρώπινα δικαιώματά του, ζ) αν κατά το δίκαιο του εκζητούντος κράτους προβλέπεται για την αξιόποινη πράξη η ποινή του θανάτου και η) αν ο εκζητούμενος καταδικάστηκε ερήμην, χωρίς να κλητευθεί. Επίσης, κατά το άρθρο 450 παρ. 1 Κ.Ποιν.Δ., το συμβούλιο γνωμοδοτεί αιτιολογημένα για την αίτηση της έκδοσης και αποφαίνεται για το αν εκείνος, που έχει συλληφθεί, είναι το ίδιο πρόσωπο με εκείνο, που εκζητείται, αν υπάρχουν τα απαιτούμενα για την έκδοση δικαιολογητικά έγγραφα, αν το έγκλημα που αποδίδεται στον εκζητούμενο ή για το οποίο αυτός έχει καταδικαστεί είναι από εκείνα, για τα οποία επιτρέπεται η έκδοση και αν έχει προκύψει λόγος, σύμφωνα με τη διάταξη του άρθρου 438 στοιχ. δ' που εμποδίζει τη δίωξη ή την εκτέλεση της ποινής ή αποκλείει ή εξαλείφει το αξιόποινο. Ακολούθως, σύμφωνα με τη διάταξη της παραγράφου 3 του άρθρου 450 Κ.Ποιν.Δ, αν η έκδοση ζητείται με βάση καταδικαστική απόφαση, το Συμβούλιο Εφετών λαμβάνει υπόψη του, προκειμένου να αποφανθεί, και τυχόν ισχυρισμό του εκζητουμένου, ότι δικάστηκε ερήμην, χωρίς να κλητευθεί, και αν ο ισχυρισμός αυτός κριθεί βάσιμος, εφαρμόζεται το άρθρο 438 περ. η', δηλαδή το συμβούλιο αποφαίνεται κατά της έκδοσης. Άλλωστε, το άρθρο 26 παρ.2 περ. β' της Σύμβασης Δικαστικής Αρωγής Ελλάδας-Αλβανίας [Ν. 2311/1995], που αφορά στα έγγραφα που συνοδεύουν την αίτηση εκτέλεσης, ορίζει, μεταξύ άλλων, ότι αυτή πρέπει να συνοδεύεται από πιστοποιητικό που να βεβαιώνει, ότι ο διάδικος που ερημοδίκησε και που δεν μετέσχε στη διαδικασία, εκλήθη εμπρόθεσμα και με τον προσήκοντα τρόπο και ότι στην περίπτωση, που δεν είχε την ικανότητα να παρίσταται σε δικαστήριο, αντιπροσωπεύθηκε νόμιμα. Περαιτέρω, κατά τη διάταξη της παραγράφου 1 του άρθρου 6 της Ε.Σ.Δ.Α. (κυρωθείσα με το ν.δ. 53/1974), κάθε πρόσωπο έχει δικαίωμα η υπόθεσή του να δικαστεί δίκαια, δημόσια και μέσα σε λογική προθεσμία από ανεξάρτητο και αμερόληπτο δικαστήριο που λειτουργεί νόμιμα, το οποίο θα αποφασίσει για τη βασιμότητα κάθε εναντίον του κατηγορίας ποινικής φύσης. Κατά τις διατάξεις δε της παραγράφου 3 περ. α', β' και γ' του ίδιου ως άνω άρθρου, ο κατηγορούμενος έχει δικαίωμα να πληροφορηθεί μέσα στη συντομότερη προθεσμία, σε γλώσσα που κατανοεί και με λεπτομέρεια, τη φύση και το λόγο της εναντίον του κατηγορίας, να του διατεθεί ο χρόνος και οι αναγκαίες ευκολίες για την προετοιμασία της υπεράσπισής του και να υπερασπίσει ο ίδιος τον εαυτό του ή να αναθέσει την υπεράσπισή του σε συνήγορο της εκλογής του, στην περίπτωση δε, που δεν διαθέτει τα μέσα να πληρώσει συνήγορο, να του παρασχεθεί συνήγορος δωρεάν, όταν τούτο ενδείκνυται προς το συμφέρον της δικαιοσύνης. Από τις παραπάνω διατάξεις συνάγεται, ότι ειδικότερη εκδήλωση του ανωτέρω θεμελιώδους δικαιώματος του προσώπου για δίκαιη δίκη, αποτελεί και το δικαίωμα της εμφάνισης και προφορικής ακρόασης στη δίκη, δηλαδή, προεχόντως το δικαίωμα του προσώπου που κατηγορείται, να είναι παρόν στη δίκη, ώστε να δύναται ακολούθως να ασκήσει τα υπερασπιστικά του δικαιώματα. 'Ετσι, η εκδίκαση της υπόθεσης απόντος του κατηγορουμένου δικαιολογείται μόνον, εφόσον έχει προηγηθεί νόμιμη κλήτευσή του να παραστεί στο δικαστήριο για την εκδίκαση της υπόθεσής του, σε ορισμένη δικάσιμο και παρά ταύτα δεν εμφανίζεται. Η ύπαρξη δε της προϋπόθεσης αυτής ερευνάται και για την καταδικαστική απόφαση, βάσει της οποίας ζητείται η έκδοση αλλοδαπού, σύμφωνα με τις προαναφερθείσες διατάξεις των άρθρων 438 περ. η' και 450 παρ.3 του Κ.Ποιν.Δ. (ΑΠ 303/2023, ΑΠ 172/2022, ΑΠ 573/2020). Από όλα τα έγγραφα, τα οποία περιέχονται στη δικογραφία και αναγνώσθηκαν, μεταξύ των οποίων και τα με αριθμ. 20/2023 πρακτικά και απόφαση δημόσιας συνεδρίασης του Συμβουλίου Εφετών Πειραιώς (εκκαλουμένη), καθώς και τα έγγραφα, που εκδόθηκαν από τις δικαστικές αρχές της Δημοκρατίας της Αλβανίας και αναφέρονται ειδικότερα κατωτέρω, σε συνδυασμό με όσα εξέθεσε προφορικά και εγγράφως η συνήγορος της εκκαλούσας- εκζητούμενης ενώπιον του πρωτοβάθμιου, καθώς και ενώπιον του παρόντος Δικαστηρίου και περιέχονται στα σχετικά πρακτικά συνεδρίασης, που τηρήθηκαν, αποδείχθηκαν τα ακόλουθα: Το Υπουργείο Δικαιοσύνης της Αλβανίας υπέβαλε το με αριθμό 3397/Πρωτ./S.L. από 03-11-2023 αίτημά του, το οποίο δι' αλληλογραφίας μεταξύ των Υπουργείων Δικαιοσύνης Αλβανίας και Ελλάδας (αριθμ. πρωτ. οικ. 60808 ΦΕΑ 2249 από 09-11-2023) διαβιβάστηκε στον Εισαγγελέα Εφετών Πειραιώς και έλαβε αριθμ. πρωτ. 2081/09-11-2023, ενώ κοινοποιήθηκε και το με αριθμ. πρωτ. ip 4850/10/104(OC) από 10-10-2022 έγγραφο της ΙΝΤΕRPΟL Ελλάδας και η με αριθμ. 2020/38085 από 10-06-2020 Ερυθρά Αναγγελία Διεθνών Αναζητήσεων της ΙΝΤΕRPΟL Αλβανίας. Το ανωτέρω αίτημα, που συνοδεύεται από τα κατά νόμο απαιτούμενα έγγραφα σε αντίγραφα και σε επίσημη μετάφρασή τους στην ελληνική από την αλβανική γλώσσα, αφορά στην έκδοση στις δικαστικές αρχές της Δημοκρατίας της Αλβανίας, της υπηκόου της, E. (όν.) P. (επ.) του V. και της P., που γεννήθηκε στο Μπεράτ Αλβανίας στις 05-03-1991, προκειμένου αυτή να εκτίσει ποινή φυλάκισης δύο (2) ετών και έξι (6) μηνών, που της επιβλήθηκε με την με αριθμ. 2961/20-12-2019 τελεσίδικη και εκτελεστή απόφαση του Πρωτοδικείου Τιράνων για το ποινικό αδίκημα της "απάτης", που προβλέπεται και τιμωρείται από το άρθρο 143/2 του Ποινικού Κώδικα της Αλβανίας, το οποίο προβλέπεται επίσης και από τον ημεδαπό Ποινικό Κώδικα, στο άρθρο 386 παρ.1 εδ. α', περ. α' αυτού. Με την από 02-03-2020 εντολή του Εισαγγελέα του Πρωτοδικείου Τιράνων διατάχθηκε η εκτέλεση της ως άνω επιβληθείσας στην εκζητούμενη ποινής. Προς υποστήριξη του ανωτέρω αιτήματος συνυποβλήθηκαν και τα απαιτούμενα κατά το άρθρο 12 παρ. 2 της Ε.Σ.Ε. έγγραφα στο πρωτότυπο και σε επίσημη μετάφραση στην ελληνική γλώσσα. Συγκεκριμένα, υποβλήθηκαν: α) αντίγραφο της με αριθμό 2961/20-12-2019 καταδικαστικής απόφασης του Πρωτοδικείου Τιράνων, με την οποία επιβλήθηκε στην εκζητουμένη ποινή φυλάκισης δύο (2) ετών και έξι (6) μηνών για το ανωτέρω αδίκημα και διατάχθηκε η έκτιση της ποινής φυλάκισης σε φυλακή τακτικής ασφάλειας, 2) επίσημο αντίγραφο της από 02-03-2020 εντολής του Εισαγγελέα Πρωτοδικών Τιράνων, με την οποία αυτός, αφού διαπίστωσε την έκδοση της 2961/20-12-2019 απόφασης του ανωτέρω Δικαστηρίου, που κατέστη τελεσίδικη στις 24-02-2020, διατάσσει την εκτέλεση αυτής και την αναθέτει στην Τοπική Διεύθυνση της Αστυνομίας Τιράνων, εκδοθείσας της 2358 πράξης του ίδιου Δικαστηρίου, 3) η συνημμένη, στο με αριθμ. 1766/6 Prot/G.K./27-10-2023 έγγραφο της Γενικής Εισαγγελίας της Αλβανικής Δημοκρατίας, από 19-10-2023 έκθεση, στην οποία αναφέρονται τα στοιχεία του πραγματικού της υπόθεσης, για την οποία καταδικάστηκε και συγκεκριμένα ότι στις 10-09-2018 η εκζητουμένη, σε συνεργασία με το συγκατηγορούμενό της E. P. του V. και της P., διέπραξαν την αξιόποινη πράξη της απάτης και δη χρησιμοποιώντας ψέμα, προσποιήθηκαν τον κουνιάδο της παθούσας M. Z. και επέφεραν μείωση της περιουσίας της τελευταίας κατά το ποσό των τετρακοσίων (400) ευρώ, όπως προκύπτει από την εντολή αποστολής χρημάτων στη WESTERN UNION στις 10-09-2018, 4) κείμενο, σε επίσημη μετάφραση: α) του άρθρου 143 του Αλβανικού Ποινικού Κώδικα, που αναφέρεται στο έγκλημα της απάτης, στην παρ. 2 του οποίου προβλέπεται, ότι όταν η πράξη τελείται σε συνεργασία ή περισσότερες από μια φορά, τιμωρείται με φυλάκιση από δύο (2) έως έξι (6) έτη, β) των άρθρων 66 έως 69 του ίδιου Κώδικα, που προβλέπουν βα) εξάλειψη του αξιοποίνου λόγω παραγραφής σε χρονικό διάστημα 5 ετών από την τέλεση του αδικήματος, για το οποίο ο νόμος απειλεί ποινή φυλάκισης έως πέντε έτη, ββ) παραγραφή της ποινής φυλάκισης έως 5 ετών σε διάστημα πέντε ετών από την τελεσιδικία της καταδικαστικής απόφασης και 5) έγγραφο με τα στοιχεία ταυτότητας και τη φωτογραφία της εκζητουμένης. Περαιτέρω, αποδείχθηκε ότι η ως άνω εκζητούμενη-εκκαλούσα, Αλβανή υπήκοος, είναι μητέρα δύο ανηλίκων τέκνων, του Κ. και του Ά. Π., ηλικίας 5 και 3 ετών αντίστοιχα, τα οποία ανατρέφει μόνη της, ενώ ο μεγαλύτερος γιος της έχει διαγνωστεί με σοβαρές νοητικές διαταραχές. Μετά την έκδοση της ανωτέρω καταδικαστικής απόφασης και, αφότου αυτή κατέστη εκτελεστή, η εκκαλούσα-εκζητουμένη συνελήφθη στις 10-10-2023, σε εκτέλεση του 38085/10-06-2020 εντάλματος σύλληψης των Αλβανικών Αρχών και κρατήθηκε με την 1849/10-10-2023 εντολή προσωρινής σύλληψης του Εισαγγελέα Εφετών Πειραιώς, μέχρι την έκδοση της 16/26-10-2023 απόφασης του Συμβουλίου Εφετών Πειραιώς, με την οποία αντικαταστάθηκε η προσωρινή κράτηση, που της είχε επιβληθεί, με τους περιοριστικούς όρους: α) της απαγόρευσης εξόδου αυτής από τη χώρα και β) της εμφάνισής της, μία (1) φορά, κατά το πρώτο δεκαήμερο κάθε μήνα, στο Αστυνομικό Τμήμα του τόπου κατοικίας της, μέχρι την έκδοση οριστικής απόφασης επί της αίτησης των αρμοδίων αρχών της Δημοκρατίας της Αλβανίας, για την έκδοσή της. Η εκζητουμένη, κατά την προσαγωγή της στον Εισαγγελέα Εφετών Πειραιώς και αφού ενημερώθηκε για το αίτημα έκδοσης, δήλωσε, ότι τα στοιχεία της έχουν ως ανωτέρω και έτσι διαπιστώθηκε η ταυτοπροσωπία της, δηλαδή ότι πρόκειται για το ίδιο πρόσωπο, του οποίου ζητείται η έκδοση από το αιτούν κράτος, ενώ επιπλέον δήλωσε, ότι δεν επιθυμεί να εκδοθεί στη Δημοκρατία της Αλβανίας. Με την εκκαλουμένη απόφαση του Συμβουλίου Εφετών Πειραιώς, με την οποία τούτο γνωμοδότησε υπέρ της έκδοσής της, διατάχθηκε η διατήρηση των επιβληθέντων περιοριστικών όρων, ήτοι α) της απαγόρευσης εξόδου από τη χώρα και β) της εμφάνισης μια φορά το πρώτο δεκαπενθήμερο κάθε μήνα στο Αστυνομικό Τμήμα του τόπου κατοικίας της. Από τα προαναφερθέντα αποδεικτικά στοιχεία αποδεικνύεται, ότι η συλληφθείσα είναι το ίδιο πρόσωπο με την εκζητουμένη από το αιτούν κράτος, ενώ από τα παραπάνω δικαιολογητικά έγγραφα που συνοδεύουν την αίτηση, προκύπτει, ότι η πράξη, για την οποία καταδικάστηκε η εκζητουμένη και η ποινή για την εκτέλεση της οποίας ζητείται η έκδοσή της, εμπίπτουν στις προϋποθέσεις του επιτρεπτού της έκδοσης, σύμφωνα με το άρθρο 12 της ΕΣΕ (διττό αξιόποινο/ύψος επιβληθείσας ποινής/τελεσίδικη και εκτελεστή δικαστική απόφαση), ενώ δεν συντρέχει νόμιμος λόγος που εμποδίζει τη δίωξη ή την εκτέλεση της ποινής ή αποκλείει ή εξαλείφει το αξιόποινο. Η εκκαλούσα - εκζητουμένη με τον πρώτο λόγο έφεσης υποστηρίζει, ότι καταδικάστηκε ερήμην για το αδίκημα της απάτης, με την ως άνω απόφαση του Πρωτοδικείου Τιράνων, χωρίς νόμιμη κλήτευσή της, για να παραστεί στην δίκη, κατά παράβαση των διατάξεων 26 παρ. 2 περ. β' της Σύμβασης Δικαστικής Αρωγής Ελλάδας - Αλβανίας (κυρωθείσα με το Ν. 2311/1995), του άρθρου 6 παρ. 1 της Ε.Σ.Δ.Α. (κυρωθείσα με το ν.δ. 53/1974) και του άρθρου 438 στοιχ. η' του Κ.Ποιν.Δ., με αποτέλεσμα να στερηθεί των εκ του Νόμου παρεχομένων σ' αυτήν δικαιωμάτων υπεράσπισης και ακρόασης στο δικαστήριο στο πλαίσιο της δίκαιης δίκης. Ο ανωτέρω ισχυρισμός της εκκαλούσας είναι παραδεκτός και νόμιμος ως λόγος έφεσης και πρέπει να ερευνηθεί ως προς την ουσιαστική βασιμότητά του. Από την παραπάνω με αριθμ. 2961/20-12-2019 καταδικαστική απόφαση του Πρωτοδικείου Τιράνων επιβεβαιώνεται, ότι η κατηγορουμένη και ήδη εκκαλούσα- εκζητουμένη, κατά την εκδίκαση της υπόθεσής της ήταν απούσα και δικάστηκε ερήμην. Συγκεκριμένα, στην 1η σελίδα της εν λόγω απόφασης, μετά την παράθεση των στοιχείων της ταυτότητας της κατηγορουμένης, γίνεται μνεία, ότι την υπερασπίσθηκε η δικηγόρος "Drenica Brecan με αριθμό Άδειας 3707 και ΝΙΡΤ L72223020T μέλος του Δικηγορικού Συλλόγου Τιράνων, η οποία διορίστηκε κυρίως από το Δικαστήριο σύμφωνα με το άρθρο 49 παράγραφος 1, γράμμα "dh" του Κώδικα Ποινικής Δικονομίας", χωρίς όμως να συνάγεται, ότι η κατηγορουμένη και ήδη εκζητουμένη συμμετείχε στο διορισμό της ανωτέρω δικηγόρου ούτε ότι της χορήγησε σχετική προς τούτο πληρεξουσιότητα, ενώ ακολούθως στην ίδια (1η) σελίδα εκτίθεται, ότι "στο τέλος της εκδίκασης που διεξήχθη παρουσία του εκπροσώπου της Εισαγγελίας Adnad Xhelili και της δικηγόρου Drenica Breani, ερήμην των κατηγορουμένων E. P. και E. P....", από την οποία περικοπή σαφώς προκύπτει, ότι η εκζητουμένη δικάστηκε ερήμην. Περαιτέρω, στην καταδικαστική απόφαση του ανωτέρω Δικαστηρίου δεν βεβαιώνεται, ότι η ερήμην δικασθείσα κατηγορουμένη κλητεύθηκε, με κάποιο προβλεπόμενο νόμιμο τρόπο (με τη μνεία στην απόφαση του σχετικού αποδεικτικού επίδοσης κλήσης στην ίδια ή σε άλλο πρόσωπο, μέλος της οικογένειάς της, σύνοικο κ.λπ.), προκειμένου να παραστεί ενώπιον του Πρωτοδικείου Τιράνων κατά τη δικάσιμο της 20-12-2019, κατά την οποία εκδικάστηκε η υπόθεσή της, ούτε συνυποβάλλεται ενώπιον του παρόντος Δικαστηρίου σχετικό πιστοποιητικό για τη νομότυπη και εμπρόθεσμη κλήτευσή της, όπως επιτάσσει το άρθρο 26 παρ.2 περ. β' της Σύμβασης Δικαστικής Αρωγής Ελλάδας-Αλβανίας, που κυρώθηκε με το Ν. 2311/1995, ενώ και στα άλλα υποβληθέντα με την αίτηση έκδοσης έγγραφα ουδεμία σχετική μνεία γίνεται περί κλήτευσής της. Η παράλειψη κλήτευσης της κατηγορουμένης στη δίκη, επί της οποίας εκδόθηκε η ερήμην καταδικαστική απόφαση, συνιστά παραβίαση του δικαιώματός της για εμφάνιση και προφορική ακρόαση, που αποτελεί ειδικότερη εκδήλωση του δικαιώματός της σε δίκαιη δίκη, σύμφωνα με τα εκτιθέμενα στις προηγηθείσες νομικές σκέψεις. Η παράλειψη αυτή δεν αναπληρώνεται με την παράσταση στη δίκη ως συνηγόρου υπεράσπισης της κατηγορουμένης, της προαναφερόμενης δικηγόρου, την οποία, εν αγνοία της, διόρισε αυτεπαγγέλτως το ως άνω Αλβανικό Δικαστήριο. Κατόπιν των ανωτέρω, ο ισχυρισμός της εκκαλούσας περί μη κλήτευσής της στη δίκη, κατά την οποία καταδικάστηκε ερήμην, αποδεικνύεται βάσιμος. Ενόψει τούτων, συντρέχει λόγος απαγόρευσης της έκδοσης της εκκαλούσας, κατ' άρθρο 438 περ. η' του Κ.Ποιν.Δ. σε συνδυασμό με άρθρο 450 παρ. 3 του ίδιου Κώδικα. Το Συμβούλιο Εφετών Αθηνών, το οποίο με την εκκαλουμένη απόφασή του έκρινε κατά τρόπο διαφορετικό και γνωμοδότησε υπέρ της εκτέλεσης της ένδικης καταδικαστικής απόφασης και έκδοσης της εκζητουμένης στις Δικαστικές Αρχές της Δημοκρατίας της Αλβανίας, προκειμένου να εκτίσει ποινή φυλάκισης δύο (2) ετών και έξι (6) μηνών για την αξιόποινη πράξη της "απάτης", όπως προβλέπεται και τιμωρείται από το άρθρο 143/2 του Αλβανικού Ποινικού Κώδικα, έσφαλε ως προς την ερμηνεία και εφαρμογή των άρθρων 438 περ. η' και 450 παρ. 3 του Κ.Ποιν.Δ. Επομένως, πρέπει να γίνει δεκτός ως κατ' ουσίαν βάσιμος ο πρώτος λόγος της υπό κρίση έφεσης, ενώ παρέλκει η έρευνα των λοιπών λόγων ως αλυσιτελής. Ακολούθως, πρέπει να εξαφανιστεί η εκκαλουμένη στο σύνολό της, να αποφανθεί το παρόν Δικαστήριο, ότι δεν πρέπει να εκδοθεί η εκζητουμένη σε εκτέλεση της ανωτέρω με αριθμό 2961/20-12-2019 καταδικαστικής απόφασης του Πρωτοδικείου Τιράνων και να διαταχθεί η άρση των επιβληθέντων σε βάρος της περιοριστικών όρων.

DECISION
ΓΙΑ ΤΟΥΣ ΛΟΓΟΥΣ ΑΥΤΟΥΣ Δέχεται τυπικά και κατ' ουσίαν τη με αριθμό 6/27-11-2023 έφεση της εκκαλούσας-εκζητουμένης E. (όν.) P. (επ.) του V. και της P., που γεννήθηκε στο …. στις …, υπηκόου της Δημοκρατίας της Αλβανίας, κατοίκου ..., επί της οδού …, κατά της με αριθμό 20/22-11-2023 απόφασης του Συμβουλίου Εφετών Πειραιώς. Εξαφανίζει τη με αριθμό 20/2023 απόφαση του Συμβουλίου Εφετών Πειραιώς. Γνωμοδοτεί κατά της έκδοσης της εκζητουμένης E. (όν.) P. (επ.) του V. και της P., που γεννήθηκε στο … στις …, υπηκόου της Δημοκρατίας της Αλβανίας, προς έκτιση ποινής φυλάκισης δύο (2) ετών και έξι (6) μηνών, που επιβλήθηκε σ' αυτήν με τη με αριθμό 2961/20-12-2019 ερήμην καταδικαστική απόφαση του Πρωτοδικείου Τιράνων για την αξιόποινη πράξη της "απάτης", που προβλέπεται και τιμωρείται από το άρθρο 143/2 του Αλβανικού Ποινικού Κώδικα. Διατάσσει την άρση των περιοριστικών όρων α) της απαγόρευσης εξόδου από τη χώρα και β) της εμφάνισης μια φορά το πρώτο δεκαπενθήμερο κάθε μήνα στο Αστυνομικό Τμήμα του τόπου κατοικίας της εκζητουμένης, οι οποίοι επιβλήθηκαν σε βάρος της με τη με αριθμό 16/26-10-2023 απόφαση του Συμβουλίου Εφετών Πειραιώς και διατηρήθηκαν σε ισχύ με την 20/22-11-2023 απόφαση του ίδιου Συμβουλίου. Κρίθηκε και αποφασίσθηκε στην Αθήνα στις 24 Απριλίου 2024. Εκδόθηκε στην Αθήνα στις 24 Απριλίου 2024.

LEGAL REFERENCES
Articles Referenced: άρθρο 451 παρ.1, άρθρο 450, άρθρου 474, άρθρου 502 παρ.2, άρθρο 28 παρ. 1 εδ. α', άρθρο 436, άρθρων 437, άρθρο 2 παρ. 1, άρθρο 12, άρθρων 3, άρθρου 12 παρ. 2, άρθρο 438, άρθρο 450 παρ. 1, άρθρου 438 στοιχ. δ', άρθρου 450, άρθρο 438 περ. η', άρθρο 26 παρ.2 περ. β', άρθρου 6, άρθρων 438 περ. η', άρθρο 143, άρθρο 386 παρ.1 εδ. α', άρθρο 12 παρ. 2, άρθρου 143, άρθρων 66, άρθρου 6 παρ. 1, άρθρου 438 στοιχ. η', άρθρο 49, άρθρο 450 παρ. 3, άρθρων 66 έως 69, άρθρο 451, άρθρου 502, άρθρο 28, άρθρο 2, άρθρου 12, άρθρου 438, άρθρο 26, άρθρων 438, άρθρο 386
Article Codes: ΠΚ
Law References: nan
Total Articles Cited: 37

DATES MENTIONED: 27-11-2023|22-11-2023|20-12-2019|15-04-2024|17-4-2024|6-5-1961|17-8-1998|13-12-1957|03-11-2023|09-11-2023|10-10-2022|10-06-2020|05-03-1991|02-03-2020|24-02-2020|27-10-2023|19-10-2023|10-09-2018|10-10-2023|26-10-2023|24-04-2024|19-05-1998

SOURCE: https://areiospagos.gr/nomologia/apofaseis_DISPLAY.asp?cd=OVD4S1LJO5ARCHKBOQGX3SBGOZ954D&apof=645_2024&info=ΠΟΙΝΙΚΕΣ -  Ζ